
REGULAMENTUL 
de instituire și administrare a taxei de salubrizare pentru utilizatorii serviciului de salubrizare
CAPITOLUL I 

Dispoziții generale 

Art. 1 Prezentul regulament stabilește cadrul juridic unitar de instituire și administrare a taxei de salubrizare pentru utilizatorii serviciului de salubrizare având la bază următoarele prevederi: 
- art. 8 alin. (1) și alin. (3) lit. j) din Legea nr. 51/2006 a serviciilor comunitare de utilități publice, cu modificările și completările ultarioare; 
- art. 6 alin. (1) lit. k), art. 34 și 35 alin. (1) lit. b) și c), alin. (2) lit. a) și alin. (9), art. 51 și art. 55 din Legea serviciului de salubrizare a localităților nr. 101/2006, republicată, cu modificările și completările ulterioare; 
- art. 9 și art. 21 din Normele metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare aprobate prin Ordinul președintelui Autorității Naţionale de Reglementare pentru Serviciile Comunitare de Utilităţi Publice (ANRSC) nr. 640/2022, cu modificările și completările ulterioare; 
- art. 484 alin. (1)-(3) și art. 490 din Legea nr. 227/2015 privind Codul fiscal, cu modificările și completările ulterioare; - Legea nr. 207/2015 privind Codul de procedură fiscală, cu modificările și completările ulterioare; 
- art. 30 din Legea finanțelor publice locale nr. 273/2006, cu modificările și completările ulterioare. 
CAPITOLUL II 

Definiții 

Art. 2 În sensul prezentului Regulament se definesc următorii termeni: 
a) administrarea taxei de salubrizare – oricare dintre activitățile desfășurate în legătură cu: 
I. înregistrarea fiscală a contribuabililor/plătitorilor; 
II. declararea, stabilirea, controlul și colectarea taxei; 
III. soluționarea contestațiilor împotriva deciziilor de impunere la plata taxei; 
IV. asistența și îndrumarea contribuabililor/plătitorilor, la cerere sau din oficiu; 
V. aplicarea sancțiunilor în condițiile prezentului Regulament. 
b) contribuabil – utilizatorul casnic și non-casnic care datorează taxa de salubrizare potrivit prezentului Regulament; 
c) declarație de impunere/rectificativă pentru stabilirea taxei de salubrizare 
– actul întocmit de contribuabil/plătitor prin care se declară taxa de salubrizare datorată; 
d) decizie de impunere 
– actul administrativ fiscal prin care se stabilește taxa de salubrizare; 
e) deșeuri municipale: 
I. deşeuri amestecate şi deşeuri colectate separat de la gospodării, inclusiv hârtia şi cartonul, sticla, metalele, materialele plastice, biodeşeurile, lemnul, textilele, ambalajele, deşeurile de echipamente electrice şi electronice, deşeurile de baterii şi acumulatori şi deşeurile voluminoase, inclusiv saltelele şi mobila; 
II. deşeuri amestecate şi deşeuri colectate separat din alte surse, în cazul în care deşeurile respective sunt similare ca natură şi compoziţie cu deşeurile menajere. 
f) majorare de întârziere - obligaţia fiscală accesorie reprezentând echivalentul prejudiciului creat titularului creanţei fiscale principale, precum şi sancţiunea, ca urmare a neachitării la scadenţă, de către debitor, a taxei de salubrizare; 
g) plătitor – persoana care are obligația de a declara și de a plăti taxa de salubrizare conform prezentului Regulament, în numele utilizatorului casnic menționat la lit. j) pct. II și IV)-VI), respectiv: 
I. titularul dreptului de proprietate în cazul proprietății exclusive; 
II. unul dintre coproprietari, în cazul proprietății comune; 
III. titularul dreptului de concesiune, închiriere sau folosință, după caz, asupra unei clădiri aflată în proprietatea publică sau privată a comunei Căneşti. 
h) părinte – părintele firesc, potrivit Legii nr. 287/2009 privind Codul civil, republicată, cu modificările ulterioare, adoptatorul, persoana care are copilul/copiii în încredinţare în vederea adopţiei, persoana care are în plasament copilul sau în tutelă, persoana desemnată conform art. 104 alin. (2) din Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare; 
i) taxă de salubrizare – prelevare obligatorie, cu caracter special, realizată în baza prezentului Regulament, pentru serviciul de salubrizare prestat la nivelul comunei Căneşti, judeţul Buzău ; 
j) utilizator casnic – persoana fizică, ce beneficiază în mod direct de una sau mai multe activități specifice serviciului de salubrizare pentru deșeurile municipale și care se află într-una dintre următoarele situații: 
I. este titulară a dreptului de proprietate exclusivă sau comună asupra unei clădiri amplasate pe raza administrativ-teritorială comunei Căneşti, judeţul Buzău; 
II. deține un drept de folosință, cu titlu oneros sau gratuit, asupra unei clădiri amplasate pe raza administrativ-teritorială a comunei Căneşti, judeţul Buzău pe o durată de cel puțin 30 de zile consecutive; 
III. deține un drept de concesiune, închiriere sau folosință, după caz, asupra unei clădiri aflată în proprietatea publică sau privată a comunei Căneşti, judeţul Buzău; 
IV. deține un drept de închiriere sau de folosință, după caz, pe o durată de cel puțin 30 de zile consecutive, rezultat din cedarea folosinței unei clădiri în scop turistic, altele decât cele care constituie structuri de primire turistică, potrivit legislației specifice; v. este copil minor, în vârstă de până la 18 ani, aflat în întreținerea sau grija părinților astfel cum sunt definiți la lit. h) și care se încadrează în oricare din situațiile prevăzute la pct. I)-III); 
VI. locuiește cu sau fără forme legale în clădiri amplasate pe raza administrativ-teritorială a comunei Căneşti, judeţul Buzău pe o durată de cel puțin 30 de zile consecutive. 
k) utilizator non-casnic: 
I. persoana fizică autorizată, întreprinderea individuală/familială, persoana fizică ce exercită profesii libere, precum și asocierea fără personalitate juridică constituită între persoane fizice, înregistrate fiscal potrivit legislației în materie, care beneficiază în mod direct de una sau mai multe activități specifice serviciului de salubrizare și care nu are încheiat contract cu operatorul de salubritate pentru deșeurile municipale generate; 
II. persoana juridică fără scop patrimonial – entitate constituită în baza prevederilor Ordonanței Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare, care este titulară a dreptului de proprietate sau de folosință asupra unei clădiri amplasate pe raza comunei Căneşti, judeţul Buzău și care nu are încheiat contract cu operatorul de salubritate pentru deșeurile municipale generate. 
CAPITOLUL III 
Instituirea și administrarea taxei de salubrizare 
Secțiunea 1 – Instituirea taxei de salubrizare 
Art. 3 – (1) Pentru finanțarea cheltuielilor de funcționare a serviciului de salubrizare se instituie pe teritoriul administrativ al comunei Căneşti, judeţul Buzău taxa de salubrizare, care reprezintă sarcina fiscală a contribuabililor/ plătitorilor, astfel cum sunt definiți la art. 2 lit. b) și g) din prezentul Regulament. 
(2) Cuantumul taxei de salubrizare se stabilește în lei/persoană/lună și se aprobă prin hotărâre a consiliului local. 
(3) Cuantumul taxei de salubrizare se poate modifica oricând pe parcursul anului, prin hotărâre a consiliului local, în funcție de sumele încasate de la organizațiile care implementează obligațiile privind răspunderea extinsă a producătorului de deșeuri și/sau de evoluția parametrului de ajustare a tarifelor activităților specifice serviciului de salubrizare. 
(4) Taxa de salubrizare se face venit la bugetul local al municipiului Constanța fiind destinată finanțării activităților de colectare, sortare, transport și eliminare a deșeurilor municipale reziduale. 
Secțiunea 2 - Declararea și înregistrarea fiscală 
Art. 4 – (1) În vederea înregistrării fiscale, utilizatorii casnici și non-casnici au obligația de a completa și de a depune la Compartimentul Impozite şi taxe locale, Registru agricol şi Urbanism declarația de impunere pentru stabilirea taxei de salubrizare datorate în termen de 30 de zile de la data dobândirii acestei calități. 
(2) În situația în care în aceeași clădire sunt mai mulți utilizatorii casnici, obligația completării și depunerii declarației de impunere revine: 
a) titularului dreptului de proprietate în cazul proprietății exclusive; 
b) unuia dintre coproprietari, în cazul proprietății comune; c) titularului dreptului de concesiune, închiriere sau folosință, după caz, asupra unei clădiri aflată în proprietatea publică sau privată a comunei Căneşti, judeţul Buzău. 
(3) În cazul utilizatorilor non-casnici obligația de completare și depunere a declarației se îndeplinește prin reprezentant sau împuternicit. 
(4) Declarația de impunere pentru stabilirea taxei de salubrizare se întocmește prin completarea unui formular pus la dispoziție gratuit de către Compartimentul Impozite şi taxe locale, Registru agricol şi Urbanism și cuprinde următoarele elemente: 
a) datele de identificare ale utilizatorului casnic sau non-casnic și, dacă este cazul, datele de identificare ale persoanei împuternicite; 
b) numărul și datele de identificare ale utilizatorilor casnici din clădire, cu precizarea calității față de cel care completează și depune declarația de impunere potrivit alin. (2); 
c) data de la care urmează a se înregistra fiscal fiecare utilizator casnic sau noncasnic atestată prin înscrisuri doveditoare care se anexează declarației; 
d) alte mențiuni sau observații, după caz. 
(5) În cazul în care intervin modificări cu privire la numărul de utilizatori casnici deja înregistrați fiscal, persoanele menționate la alin. (1) și (2) au obligația depunerii declarației rectificative pentru stabilirea taxei de salubrizare în termen de 30 de zile de la data apariţiei acestei modificări, taxa de salubrizare urmând a se recalcula conform situației reale, proporțional cu numărul de luni în care utilizatorul casnic a beneficiat în mod direct de prestarea serviciului de salubrizare. 
(6) Persoanele menționate la alin. (1) și (2) au obligația de a completa declarația de impunere/rectificativă pentru stabilirea taxei de salubrizare înscriind corect, complet și cu bună-credință informațiile prevăzute de formular, corespunzător situației reale. 
(7) Declarația de impunere/rectificativă pentru stabilirea taxei de salubrizare se semnează de către persoanele menționate la alin. (1) și (2) sau, după caz, de către împuternicit, condiție îndeplinită și în cazul transmiterii declarației online. 
(8) Formularul declarației de impunere/rectificativă pentru stabilirea taxei de salubrizare este prevăzut în anexa la prezentul Regulament și poate fi accesat și descărcat de pe pagina de internet a Compartimentului Impozite, Taxe și alte Venituri ale Bugetului Local www.comuna canesti.ro , secțiunea „De interes public/Formulare tip/Declarație de impunere/rectificativă pentru stabilirea taxei de salubrizare‟. 
(9) Declarația de impunere/rectificativă pentru stabilirea taxei de salubrizare se depune online sau fizic la Compartimentul Impozite şi taxe locale, Registru agricol şi Urbanism .

(10) Pentru contribuabilii/plătitorii care nu au acces la modalitățile de comunicare online, declarația va fi pusă la dispoziție, cu titlu gratuit, în format fizic pe suport de hârtie de către Compartimentul Impozite şi taxe locale, Registru agricol şi Urbanism .

Secțiunea 3 – Stabilirea, controlul și colectarea taxei de salubrizare 
Art. 5 – (1) Taxa de salubrizare se stabilește în lei/persoană/lună pentru fiecare contribuabil și se datorează începând cu data de întâi a lunii următoare celei în care se dobândește calitatea de utilizator casnic sau non-casnic al serviciului de salubrizare prestat în comuna Căneşti 
(2) Pentru utilizatorii non-casnici, astfel cum sunt definiți la art. 2 lit. k) din prezentul Regulament, care la data intrării în vigoare a prezentei hotărâri nu au încheiat contract cu operatorul de salubritate, taxa de salubrizare se stabilește la un nivel majorat de trei ori față de cel datorat de utilizatorii casnici. 
(3) Taxa de salubrizare stabilită potrivit alin. (2) se datorează până la data de întâi a lunii următoare celei în care se încheie contractul cu operatorul de salubritate. 
Art. 6 – (1) Taxa de salubrizare se stabilește prin decizie de impunere emisă de Compartimentul Impozite şi taxe locale, Registru agricol şi Urbanism în baza declarației de impunere/rectificativă depusă conform dispozițiilor art. 4 din prezentul Regulament. 
(2) Decizia de impunere se comunică contribuabilului/plătitorului și poate fi contestată conform dispozițiilor din Codul de procedură fiscală. 
Art. 7 – (1) Taxa de salubrizare se plăteşte lunar până la data de 15 ale lunii,  anual, în 2 rate egale, respectiv: 
a) rata I, până la data de 31 martie inclusiv, pentru perioada ianuarie-iunie; 
b) rata a II-a, până la data de 30 septembrie inclusiv, pentru perioada iulie decembrie. 
(2) Prin excepție de la prevederile alin. (1), taxa de salubrizare de până la 50 de lei, inclusiv stabilită pentru întregul an, se plătește integral până la primul termen de plată. 
(3) În cazul dobândirii calității de utilizator casnic sau non-casnic după împlinirea termenului de plată, respectiv 30 septembrie, plata se consideră a fi făcută în termen dacă sumele datorate se vor achita în 30 de zile de la data modificării intervenite. 
Art. 8 Pentru neachitarea la termenele scadente de către contribuabil/plătitor a taxei de salubrizare, se datorează după aceste termene majorări de întârziere în cuantum de 1%, calculate pentru fiecare lună sau fracţiune de lună, începând cu ziua imediat următoare termenului scadent și până la data stingerii sumei datorate, inclusiv. 
Art. 9 – (1) Scăderea de la plata taxei de salubrizare se efectuează în baza declarației rectificative depuse în condițiile prevăzute la art. 4 însoțită de documente doveditoare în original sau în copie certificată pentru conformitate cu originalul de către contribuabil/plătitor sau împuternicit, după caz. 
(2) Operațiunea de scădere din evidență de la plata taxei de salubrizare se efectuează începând cu data de întâi a lunii următoare celei în care se pierde calitatea de utilizator casnic sau non-casnic. 
Art. 10 Taxa de salubrizare plătită în plus față de cea corect datorată potrivit prevederilor prezentului Regulament, se compensează sau se restituie în conformitate cu dispozițiile procedurale fiscale. 
Art. 11 – (1) Serviciul Public de Impozite, Taxe și alte Venituri ale Bugetului Local realizează, la cerere sau din oficiu, activitățile de asistență și îndrumare a contribuabilului/plătitorului în aplicarea prevederilor prezentului Regulament.
(2) Pentru îndeplinirea activităților de asistență și îndrumare, Compartimentul Impozite şi taxe locale, Registru agricol şi Urbanism utilizează orice mijloace care asigură informarea contribuabilului / plătitorului. 
Art. 12 – (1) Controlul reprezintă activitatea ce are ca obiect verificarea legalităţii şi conformităţii declaraţiilor de impunere/rectificative pentru stabilirea taxei de salubrizare, corectitudinii şi exactităţii îndeplinirii obligaţiilor în legătură cu declararea taxei de salubrizare de către contribuabil/plătitor, respectării prevederilor prezentului Regulament, verificarea și stabilirea, după caz, a utilizatorilor casnici și non-casnici conform situaţiilor de fapt aferente, stabilirea diferenţelor de taxă de salubrizare. 
(2) Controlul se efectuează de către Compartimentul Impozite şi taxe locale, Registru agricol şi Urbanism, iar metodele sunt cele prevăzute de legislația procedural fiscală. 
CAPITOLUL IV 
Contravenții 
Art. 13 – (1) Constituie contravenţii următoarele fapte, dacă nu au fost săvârșite în astfel de condiții încât să fie considerate, potrivit legii, infracțiuni: a) depunerea peste termen a declaraţiei de impunere/rectificative pentru stabilirea taxei de salubrizare prevăzută la art. 4; 
b) nedepunerea declaraţiei de impunere/rectificative pentru stabilirea taxei de salubrizare prevăzută la art. 4; 
c) depunerea declaraţiei de impunere/rectificative pentru stabilirea taxei de salubrizare prevăzută la art. 4 cu informaţii eronate; 
(2) Contravenţia prevăzută la alin. (1) lit. a) se sancţionează cu amendă de la 100 lei la 400 lei, iar cea de la alin. (1) lit. b) și c) cu amendă de la 400 lei la 900 lei. 
(3) Contravenţiile se constată de către personalul Compartimentul Impozite şi taxe locale, Registru agricol şi Urbanism. 
(4) Contravenţiilor prevăzute în prezentul capitol li se aplică dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare. 
CAPITOLUL V 
Dispoziții tranzitorii 
Art. 14 Pentru anul 2026, declarația de impunere pentru stabilirea taxei de salubrizare prevăzută la art. 4 se depune de către toți utilizatorii casnici sau noncasnici până la data de 31 martie, inclusiv. 
Art. 15 Pentru clădirile neutilizate, persoanele prevăzute la art. 4 alin. (2) lit. a) și b) au obligația depunerii declarației de impunere pentru stabilirea taxei de salubrizare pentru un număr de zero (0) utilizatori casnici în termenul menționat la art. 14. 

ANEXA
JUDEŢUL BUZĂU                                                                    la Regulament

COMUNA CĂNEŞTI 

CONSILIUL LOCAL   
DECLARAȚIE DE IMPUNERE/RECTIFICATIVĂ
pentru stabilirea taxei de salubrizare
A – Utilizator casnic 
Subsemnatul (a) …………………………………………………………………………………, domiciliat (ă) în ……………………………………..………………………………,în calitate de ……………………………………………………… al imobilului din comuna Căneşti, str/sat. ……………………………………, B.I. /C.I. seria …………………………………, nr. ………………, eliberat(ă) de ……………………………, la data de ………………………………, CNP ……………………………, telefon……………………, adresă de e-mail …………………………………………………pentru stabilirea taxei de salubrizare, declar………………………………… persoane, du pă cum urmează: 

	Nr. crt.
	Nume și prenume
	CNP
	Calitatea față de proprietar

	
	
	
	

	
	
	
	

	
	
	
	

	
	
	
	

	
	
	
	


reprezentând numărul total al persoanelor care locuiesc la adresa proprietății susmenționată, începând cu data de ………………………………………………………
B – Utilizator non-casnic Subscrisa ………………………………………………………, cu sediul în …………………………………………str. ……………………………………, nr ………, identificat prin CIF……………………………………………………….., prin reprezentant legal/împuternicit ………………………………………………………………, cu domiciliul fiscal în ………………………………, str. ……………………………………, nr ………, bl. ………, sc. ………, et…………, ap ……, identificat prin B.I./C.I. seria……, nr………….…, eliberat(ă) de ………………………, la data de ………....……, CNP …………………………, tel.…………………………, e-mail …………………………………, pentru stabilirea taxei de salubrizare, declar: Adresa bunului imobil …………………………………. Data impunerii …………………………

Sub sancțiunile aplicate faptei de fals în acte publice, declar că datele din această declarație sunt corecte și complete. 
Nume și prenume ................................                              Data ……………………. 
Semnătura................................... ..... 
Datele cu caracter personal sunt prelucrate de către Compartimentul Impozite şi taxe locale, Registru agricol şi Urbanism, potrivit Regulamentului UE 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date, în scopul îndeplinirii unei obligații legale. 
Datele pot fi dezvăluite unor terți în baza unui temei legal justificat.
 Vă puteți exercita drepturile privind datele cu caracter personal, respectiv, dreptul de acces, rectificare, ștergere, restricționarea și/sau opoziția prelucrării, în condițiile Regulamentului UE nr. 679/2016, printr-o cerere scrisă, semnată și datată, depusă la sediul Serviciului Public de Impozite Taxe și alte Venituri ale Bugetului Local Constanța. Aveți, de asemenea, dreptul de a depune o plângere în fața autorității de supraveghere, ANSPDCP.

